מאחורי הסורגים:

השר לשעבר סטס מיסז'ניקוב התייצב הבוקר (א') בכלא חרמון כדי להתחיל לרצות עונש של 15 חודשי מאסר שנגזרו עליו בגין הרשעתו בהסדר טיעון בעבירת מרמה והפרת אמונים. מיסז'ניקוב הודה כי פעל בניגוד עניינים חמור בכך שהוביל תמיכה של המשרד שבו עמד, משרד התיירות, בפסטיבל סטודנטים ובמינוי מקורבת לו לתפקיד בכיר.

בחודש שעבר גזר בית המשפט את עונש המאסר על מיסז'ניקוב והטיל עליו גם שישה חודשי מאסר על תנאי וקנס של 70 אלף שקלים. אחרי אישור הסדר הטיעון אמר השר לשעבר לשופט: "אני מודה ואני מאוד מצטער. אני לוקח אחריות מלאה על הטעות בשיקול דעת. אני רחוק מלהיות איש מושחת. אין כאן שום דפוס מצידי. אני משלם מחיר כבד גם היום. עכשיו אצטרך להתחיל הכול מחדש, אבל אני נחוש לאחר שלקחתי את האחריות לביצוע העבירה לשקם את חיי ואת חיי משפחתי ולהשתלב מחדש בחיים היצרניים".

מיסז'ניקוב בכניסה לכלא חרמון, הבוקר(צילום: אביהו שפירא)

(צילום: אביהו שפירא)

לפי כתב האישום המתוקן, מיסז'ניקוב פעל בניגוד עניינים חמור בעת היותו שר התיירות. הוא הודה כי הוביל את תמיכת משרדו בפסטיבל הסטודנטים באילת ב-2010 באמצעות תקציב של כמיליון שקל, ובה בעת המליץ למארגני הפסטיבל להעסיק בהפקת האירוע את יוליה רוט, שאיתה ניהל מערכת יחסים קרובה ומוצנעת.

באישום מפורט כי השר הודה שפעל באופן אישי כדי לקדם את קיום הפסטיבל בתמיכת משרד התיירות ודרש ממנכ"ל משרד התיירות עדכון שוטף לגבי התקדמות אישור ההתקשרות. מיסז'ניקוב לא גילה לעובדי משרד התיירות על הקשר שיש לו עם רוט; את העובדה שרוט מועסקת על ידי חברת פלס (מפיקת הפסטיבל) בעקבות המלצתו ואת העובדה שרוט אמורה לקבל כספים עבור עבודתה בהפקת הפסטיבל.

מיסז'ניקוב הואשם שקידם את האינטרסים הכספיים של רוט מול חברת פלס ובתוך משרד התיירות בעודו מסתיר מהגורמים הרלוונטיים במשרד התיירות את היותו בניגוד עניינים מהותי ובוטה. מיסז'ניקוב, לדברי הפרקליטות, ניצל את תפקידו הציבורי הבכיר ואת רום מעמדו כדי לסדר לרוט הכנסה כספית. בכך ביצע במסגרת מילוי תפקידו מעשה של הפרת אמונים הפוגע בציבור. תחילה נחשד השר בעבירות נוספות של שוחד ואף שימוש בסמים, אך אלו הוסרו במסגרת ההסדר שנחתם לפני תחילת המשפט.